CELEX: 32015R1006
Language: ro
Date: 2015-06-25 00:00:00
Title: Regulamentul (UE) 2015/1006 al Comisiei din 25 iunie 2015 de modificare a Regulamentului (CE) nr. 1881/2006 în ceea ce privește nivelurile maxime de arsen anorganic din produsele alimentare (Text cu relevanță pentru SEE)

26.6.2015   
            
            
               RO
            
            
               Jurnalul Oficial al Uniunii Europene
            
            
               L 161/14
            
         REGULAMENTUL (UE) 2015/1006 AL COMISIEI
   din 25 iunie 2015
   de modificare a Regulamentului (CE) nr. 1881/2006 în ceea ce privește nivelurile maxime de arsen anorganic din produsele alimentare
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 315/93 al Consiliului din 8 februarie 1993 de stabilire a procedurilor comunitare privind contaminanții din alimente (1), în special articolul 2 alineatul (3),
   întrucât:
   
               (1)
            
            
               Regulamentul (CE) nr. 1881/2006 al Comisiei (2) stabilește nivelurile maxime pentru anumiți contaminanți din produsele alimentare.
            
         
               (2)
            
            
               La 12 octombrie 2009, Grupul științific pentru contaminanții din lanțul alimentar (Grupul CONTAM) din cadrul Autorității Europene pentru Siguranța Alimentară (EFSA) a adoptat un aviz privind arsenul din produsele alimentare (3). În acest aviz, Grupul CONTAM a concluzionat că doza săptămânală tolerabilă provizorie (DSTP) de 15 μg/kg de greutate corporală, stabilită de Comitetul mixt FAO/OMS de experți pentru aditivi alimentari (JECFA), nu mai este adecvată, deoarece datele disponibile au arătat, pe de o parte, că arsenul anorganic cauzează cancer la plămâni și la vezica urinară, în plus față de cancerul de piele și, pe de altă parte, că au fost semnalate o serie de efecte negative la niveluri de expunere inferioare celor examinate de JECFA.
            
         
               (3)
            
            
               Grupul CONTAM a identificat o gamă de valori pentru limita inferioară a intervalului de încredere a dozei de referință (denumită în continuare „BMDL01”) cuprinse între 0,3 și 8 μg/kg de greutate corporală pe zi pentru cancerul de plămâni, de piele și al vezicii urinare, precum și pentru leziunile cutanate. În avizul științific s-a concluzionat că valorile estimate ale expunerii prin alimentație la arsen anorganic pentru consumatorii medii și mari din Europa se încadrează în gama de valori BMDL01 identificate și că, prin urmare, nu există aproape nicio marjă de expunere și posibilitatea unui risc pentru anumiți consumatori nu poate fi exclusă.
            
         
               (4)
            
            
               Avizul științific a indicat că grupurile cele mai vizate de expunerea prin alimentație la arsen anorganic sunt marii consumatori de orez din Europa, cum ar fi anumite grupuri etnice, și copiii sub trei ani. Expunerea prin alimentație la arsen anorganic a copiilor sub trei ani, inclusiv prin produsele alimentare pe bază de orez, este, în general, estimată a fi de circa două până la trei ori mai mare decât cea a adulților.
            
         
               (5)
            
            
               Întrucât analiza arsenului anorganic în orez și în produsele pe bază de orez este fiabilă, ar trebui stabilite niveluri maxime de arsen anorganic pentru orez și produsele pe bază de orez. Ar trebui propuse niveluri maxime diferențiate în funcție de conținutul de arsen.
            
         
               (6)
            
            
               Informațiile științifice privind necesitatea stabilirii unui nivel maxim specific pentru orezul albit prefiert sunt foarte recente. Prin urmare, statele membre ar trebui să colecteze, înainte de 1 ianuarie 2018, date suplimentare cu privire la conținutul de arsen anorganic al acestui produs, pentru a confirma necesitatea de a stabili un nivel maxim specific pentru acest produs și de a reevalua limita maximă.
            
         
               (7)
            
            
               Datele privind prezența substanței în cauză arată că vafele din orez, foile de orez, biscuiții sărați din orez și prăjiturile din orez pot conține niveluri ridicate de arsen anorganic și că aceste produse pot contribui în mod semnificativ la expunerea prin alimentație a sugarilor și a copiilor de vârstă mică. Prin urmare, ar trebui prevăzut un nivel maxim specific pentru aceste produse.
            
         
               (8)
            
            
               Orezul este un ingredient important într-o gamă largă de alimente pentru sugari și copii de vârstă mică. Prin urmare, ar trebui stabilit un nivel maxim specific pentru acest produs atunci când este utilizat ca ingredient pentru producerea unor astfel de alimente.
            
         
               (9)
            
            
               Statelor membre și operatorilor din industria alimentară trebuie să li se acorde timpul necesar pentru a se adapta la noile niveluri maxime stabilite de prezentul regulament. Prin urmare, data aplicării nivelurilor maxime de arsen ar trebui amânată.
            
         
               (10)
            
            
               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTUL REGULAMENT:
   Articolul 1
   Anexa la Regulamentul (CE) nr. 1881/2006 se modifică în conformitate cu anexa la prezentul regulament.
   Articolul 2
   Nivelurile maxime de arsen care figurează în subsecțiunea 3.5, „Arsen (anorganic)” din anexa la Regulamentul (CE) nr. 1881/2006, astfel cum este modificată prin prezentul regulament, se aplică de la 1 ianuarie 2016.
   Produsele alimentare care nu respectă aceste niveluri maxime și care au fost introduse pe piață în mod legal înainte de data aplicării regulamentului pot fi comercializate în continuare după această dată, până la data lor minimă de valabilitate sau până la data lor limită de consum.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 25 iunie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 37, 13.2.1993, p. 1.
   
      (2)  Regulamentul (CE) nr. 1881/2006 al Comisiei din 19 decembrie 2006 de stabilire a nivelurilor maxime pentru anumiți contaminanți din produsele alimentare (JO L 364, 20.12.2006, p. 5).
   
      (3)  „Scientific Opinion on Arsenic in Food” (Aviz științific cu privire la arsenul din alimente), EFSA Journal 2009, 7(10):1351.
   
      ANEXĂ
      Anexa la Regulamentul (CE) nr. 1881/2006 se modifică după cum urmează:
      
                  1.
               
               
                  Se introduce următoarea subsecțiune după subsecțiunea 3.4, „Staniu (anorganic)”:
                  
                              „3.5
                           
                           
                              
                                 Arsen (anorganic) (50) (51)
                           
                           
                               
                           
                        
                              3.5.1
                           
                           
                              Orez albit care nu a fost prefiert (orez sticlos sau alb)
                           
                           
                              0,20
                           
                        
                              3.5.2
                           
                           
                              Orez prefiert și orez decorticat
                           
                           
                              0,25
                           
                        
                              3.5.3
                           
                           
                              Vafe din orez, foi de orez, biscuiți sărați din orez și prăjituri din orez
                           
                           
                              0,30
                           
                        
                              3.5.4
                           
                           
                              Orez destinat producției de alimente pentru sugari și copii de vârstă mică (3)
                           
                           
                              0,10”
                           
                        
            
                  2.
               
               
                  Se adaugă notele finale (50) și (51):
                  
                              „(50)
                           
                           
                              Sumă de As(III) și As(V).
                           
                        
                              (51)
                           
                           
                              Orez, orez decorticat, orez albit și orez prefiert, astfel cum este definit în Standardul Codex 198-1995.”